PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2004/SP/1/1/174	Bratislava 10. septembra 2004	

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci nesplnenia povinnosti predložiť úradu v stanovenej lehote požadované informácie a podklady podnikateľom OK MOTOR, s.r.o., Zvolenská cesta 11, 974 05 Banská Bystrica, v súčasnosti so sídlom Kollárova 48, 974 01 Banská Bystrica takto

rozhodol:

podľa § 38 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá podnikateľovi OK MOTOR, s.r.o., Zvolenská cesta 11, 974 05 Banská Bystrica, v súčasnosti so sídlom Kollárova 48, 974 01  Banská Bystrica za nesplnenie povinnosti predložiť úradu v určenej lehote požadované podklady a informácie podľa § 40 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov peňažnú pokutu vo výške 10 000,- Sk (slovom desať tisíc slovenských korún), ktorú je povinný uhradiť do 15 dní odo dňa nadobudnutia právoplatnosti tohto rozhodnutia na účet vedený v Štátnej pokladnici Bratislava č. 7000060793, 8180 ŠP, KS 1118, VS 200411174.

Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal dňa 09.08.2004 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) správne konanie číslo 0088/OD/2004 vo veci nesplnenia povinnosti podnikateľa OK MOTOR, s.r.o., Zvolenská cesta 11, 974 05 Banská Bystrica, v súčasnosti so sídlom Kollárova 48, 974 01  Banská Bystrica (ďalej len „OK MOTOR, s.r.o.“), predložiť úradu požadované informácie a podklady podľa § 40 zákona.
	
	Podľa § 25 ods. 3 písm. f) zákona účastníkom správneho konania je ten, o čích právach, právom chránených záujmoch alebo povinnostiach ustanovených týmto zákonom sa má rozhodnúť. V zmysle citovaného ustanovenia zákona účastníkom predmetného konania je spoločnosť  OK MOTOR, s.r.o. 

	Úrad sa dňa 18.12.2003 obrátil listom č. 7901/PMÚ SR/2003 na podnikateľa OK MOTOR, s.r.o. o predloženie informácií a podkladov v súvislosti so začatým správnym konaním vo veci možného porušenia § 4 zákona uzatvorením Dealerskej zmluvy o odbyte, predaji a servise vozidiel, náhradných dielov a príslušenstva Mazda medzi podnikateľom OK MOTOR, s.r.o. a podnikateľom AUTOPALACE SLOVAKIA, s.r.o., Panónska cesta 11, 851 04 Bratislava (ďalej len „AUTOPALACE SLOVAKIA, s.r.o.“). 

V predmetnom liste úrad požadoval predložiť:

1. Kópiu aktuálneho výpisu z obchodného registra spoločnosti.
2. Kópiu zmluvy so spoločnosťou AUTOPALACE SLOVAKIA, s.r.o. uzatvorenú dňa 12.07.2000. Pokiaľ došlo od uzatvorenia predmetnej zmluvy k jej zmene, predložiť kópiu aktuálnej zmluvy.
3. V súčasnosti platné cenníky vydané spoločnosťou OK MOTOR, s.r.o.
4. Údaje o obrate spoločnosti OK MOTOR, s.r.o. za rok 2002 v zmysle vyhlášky úradu č. 167/2001 Z. z., ktorou sa ustanovujú podrobnosti o výpočte obratu alebo kópiu Výkazu ziskov a strát za rok 2002, ktorý bol v 2. urgencii požadovaný za rok 2003.

	Podnikateľ OK MOTOR, s.r.o. list prevzal dňa 23.12.2003 a lehota na zaslanie informácií a dokladov bola 10 dní odo dňa doručenia listu, t.j. 02.01.2004. Žiadané informácie úrad opakovane urgoval listami č. 358/PMÚ SR/2004, č. 2424/PMÚ SR/2004 a č. 3044/PMÚ SR/2004. Všetky tieto listy podnikateľ OK MOTOR, s.r.o. riadne prevzal v dňoch 30.01.2004, 10.05.2004 a 11.06.2004. Úrad však do dnešného dňa požadované podklady neobdržal, čím bolo sťažené konanie úradu v predmetnej veci.
 
Podnikateľ OK MOTOR, s.r.o. bol na povinnosť vyplývajúcu mu z § 40 zákona priebežne upozorňovaný aj jednotlivými urgenčnými listami, t.j. bol oboznámený aj s právomocami úradu, ktoré vyplývajú z  § 38 ods. 5 zákona, podľa ktorého,  podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie, alebo neumožní ich preverenie alebo vstup podľa § 40 zákona, úrad uloží pokutu do 5 000 000 Sk.

Napriek trom urgenciám úrad neobdržal požadované doklady a informácie a preto začal toto správne konanie vo veci uloženia pokuty. 

V danom prípade podnikateľ OK MOTOR, s.r.o., aj napriek začatému správnemu konaniu a zaslanej výzve pred vydaním rozhodnutia, nezaslal úradu požadované doklady a informácie k správnemu konaniu vo veci možného porušenia § 4 zákona podnikateľmi AUTOPALACE SLOVAKIA, s.r.o. a OK MOTOR, s.r.o., čím sťažil konanie úradu a porušil svoju povinnosť určenú zákonom.

Vzhľadom na vyššie uvedené skutočnosti a vychádzajúc z citovaných ustanovení zákona úrad rozhodol tak, ako je uvedené vo výrokovej časti rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                  Ing. Ján Šufliarsky
                                                riaditeľ odboru dohôd obmedzujúcich súťaž 

Rozhodnutie sa doručí:

OK MOTOR, s.r.o.
Zvolenská cesta 11
974 05 Banská Bystrica

Doručí sa na adresu:

OK MOTOR, s.r.o.
Kollárova 48
974 01  Banská Bystrica